Diari Oficial de la Generalitat Valenciana


Sumari del DOGV 8260, del 23-03-2018 (2018/2915)

RESOLUCIÓ de 15 de març de 2018, del president de l'Agència Valenciana del Turisme, per la qual es convoquen ajudes contra la temporalitat i la precarietat laborals en el sector turístic i la detecció i el tractament de malalties laborals de les cambreres de pisos.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8260

Data del DOGV
:   23-03-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/2915


Data del document
:   15-03-2018

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 15 de març de 2018, del president de l'Agència Valenciana del Turisme, per la qual es convoquen ajudes contra la temporalitat i la precarietat laborals en el sector turístic i la detecció i el tractament de malalties laborals de les cambreres de pisos. [2018/2915]  
El turisme és un sector estratègic per a la Comunitat Valenciana per la seua aportació al producte interior brut regional i a la generació d'ocupació, la seua contribució a la cohesió territorial i la seua important funció com a aglutinador social, pel fet d'afavorir les relacions, basades en l'hospitalitat, entre les persones que viatgen i les comunitats receptores.  
Per això, i amb l'objectiu de contribuir des de la Generalitat, a través de l'Agència Valenciana del Turisme, a enfortir la competitivitat de la Comunitat Valenciana com a destinació turística sostenible, responsable i inclusiva, aquesta resolució incorpora en l'annex I un programa adreçat a incidir en la lluita contra la temporalitat i la precarietat laborals en el sector turístic, un objectiu que està directament alineat amb el que estableix en aquest àmbit el Llibre blanc per a una nova estratègia turística de la Comunitat Valenciana.  
Així mateix, i amb el propòsit de millorar les condicions de treball de les cambreres de pisos, en l'annex I d'aquesta resolució hi ha un segon programa adreçat a realitzar campanyes de sensibilització i accions formatives i de difusió de bones pràctiques en la prevenció de riscos laborals associats a aquesta activitat professional, tot això en el marc de l'estudi de situació que està realitzant l'Institut Valencià de Seguretat i Salut en el Treball (INVASSAT) sobre la matèria i la difusió que promou l'Agència Valenciana del Turisme dels principis que inspiren el codi ètic del turisme valencià.  
Amb aquesta finalitat, i responent així mateix als objectius i directrius establits en el Pla estratègic de subvencions 2017-2019 de l'Agència Valenciana del Turisme (aprovat per la Resolució de 21 de febrer de 2017, del seu president, i publicat en el DOGV de 27.03.2017), en l'annex I d'aquesta resolució s'arrepleguen les característiques principals dels programes d'ajudes 2018 de l'Agència Valenciana del Turisme adreçats a la realització de campanyes de sensibilització, conscienciació i suport quant a la inspecció i la lluita contra la temporalitat i la precarietat laborals en el sector turístic de la Comunitat Valenciana, així com de suport al col·lectiu de les cambreres de pis en la detecció primerenca i el tractament de les malalties i riscos laborals d'aquesta activitat professional en el nostre àmbit turístic.  
Aquestes ajudes es convoquen en virtut del Decret 4/2017, de 31 de març, del president de la Generalitat, pel qual s'aproven les bases reguladores de les ajudes adreçades al sector turístic de la Comunitat Valenciana; també estan subjectes a les disposicions del Reglament (UE) número 1407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
  
En exercici de les facultats assignades pel Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme, i vista la proposta, de 14 de març de 2018, de la directora de l'Agència Valenciana del Turisme, i de conformitat amb aquesta, resolc:  
  
Article 1. Objecte  
Aquesta resolució té per objecte convocar les ajudes de l'Agència Valenciana del Turisme per a l'exercici 2018 destinades tant a la realització de campanyes de sensibilització, conscienciació i suport quant a la inspecció i la lluita contra la temporalitat i la precarietat laborals en el sector turístic de la Comunitat Valenciana, com de suport a les cambreres de pis en el procés de detecció i tractament de les malalties i riscos derivats de la seua activitat laboral.  
  
Article 2. Marco normatiu  
1. Les ajudes convocades per mitjà d'aquesta resolució es concediran d'acord amb el que estableixen el Decret 4/2017, de 31 de març, del president de la Generalitat, pel qual s'aproven les bases reguladores de les ajudes adreçades al sector turístic de la Comunitat Valenciana (DOGV 8014, 04.04.2017); la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015); la Llei 38/2003, de 17 de novembre, general de subvencions (BOE 276, 18.11.2003); el Reial decret 887/2006, de 21 de juliol, pel qual s'aprova el Reglament de la Llei general de subvencions (BOE 176, 25.07.2006), i la resta de la normativa vigent aplicable.  
  
2. Conformitat amb la normativa europea sobre ajudes públiques  
a) Les ajudes convocades per aquesta resolució estan subjectes a les disposicions del Reglament (UE) número 1407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, i, per tant, estan exemptes de l'obligació de notificació prèvia a la Comissió Europea establida indicat en l'article 108, apartat 3, del tractat esmentat, atés que no reuneixen tots els criteris que s'estableixen en l'article 107.1 d'aquesta norma, quedant subjectes a les condicions establides en el mencionat Reglament de ajudes de minimis.  
L'import total de les ajudes de minimis concedides per un estat membre a una única empresa no sobrepassarà els 200.000 euros durant qualsevol període de tres exercicis fiscals.  
b) Així mateix, i en compliment del que estableix l'article 3 («Obligació de notificar a la Comissió Europea i exempcions»), apartat 3, del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, les ajudes convocades per aquesta resolució estan exemptes de l'obligació de notificació o comunicació ja que estan acollides a l'esmentat Reglament 1407/2013, d'ajudes de minimis, aprovat per la Comissió, i s'arrepleguen les altres condicions que es deriven de l'aplicació del mateix en el Decret 4/2017, de 31 de març, del president de la Generalitat, pel qual s'aproven les bases reguladores de les ajudes adreçades al sector turístic de la Comunitat Valenciana.  
  
Article 3. Línies pressupostàries  
1. La concessió de les ajudes previstes en aquesta convocatòria està condicionada a l'existència de crèdit adequat i suficient en el pressupost de l'Agència Valenciana del Turisme per a l'any 2018.  
2. L'import global màxim destinat a les ajudes previstes en aquesta convocatòria, segons consta en la Llei de pressupostos de la Generalitat per al 2018, amb destinació a l'Agència Valenciana del Turisme és el següent:  
- Programa 1: Lluita contra la temporalitat i precarietat laboral en el sector turístic  
Import global màxim: 300.000,00 euros, amb càrrec als pressupostos de l'Agència Valenciana del Turisme consignats en el capítol IV, subprograma 3411, Lluita contra la temporalitat i precarietat laboral.  
  
- Programa 2: Detecció i tractament de malalties laborals de les cambreres de pisos  
Import global màxim: 100.000,00 euros, amb càrrec als pressupostos de l'Agència Valenciana del Turisme consignats en el capítol IV, subprograma: 3412, Detecció i tractament malalties laborals.  
  
Aquest import podrà ser inicialment incrementat per una generació, una ampliació o una incorporació de crèdit en qualsevol moment anterior a la resolució de concessió i amb l'objecte d'atendre un nombre més gran de sol·licituds, mitjançant una resolució del president de l'Agència Valenciana del Turisme, sense establir un nou termini de presentació de sol·licituds i ni requerir una nova convocatòria, tal com estableix l'article 5.8 del Decret 4/2017, de 31 de març.  
  
Article 4. Beneficiaris i requisits bàsics dels projectes subvencionables  
  
1. Podran acollir-se al programa d'ajudes que s'arreplega en l'annex I d'aquesta resolució de conformitat amb l'article 2.1 del Decret 4/2017, de 31 de març, del president de la Generalitat, pel qual s'aproven les bases reguladores de les ajudes adreçades al sector turístic de la Comunitat Valenciana, els següents: sindicats, associacions i organitzacions de treballadors i treballadores del sector turístic.  
2. Els projectes subvencionables s'ajustaran a les següents condicions:  
a) Que les condicions per a ser beneficiari es mantinguen fins al moment del pagament de la subvenció.  
b) No podran accedir a la condició de beneficiari de les ajudes regulades en aquesta resolució aquells en qui concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre.  
c) Aquestes ajudes no són compatibles amb la col·laboració que articule l'Agència València del Turisme, via línies nominatives de subvenció, per als mateixos objecte i beneficiari.  
d) No es contemplaran ajudes per a projectes el cost subvencionable dels quals siga inferior al que es determina en l'annex I d'aquesta resolució.  
e) Les actuacions que se subvencionen en el marc d'aquesta convocatòria no podran haver-se iniciat abans del dia 1 de gener de 2018.  
f) En cap cas, l'import de la subvenció, unit al d'altres possibles subvencions, ingressos o recursos per a la mateixa finalitat, procedents de qualsevol administració o ens públic o privat, podrà superar el cost de l'activitat subvencionada.  
  
Article 5. Sol·licituds d'ajuda, lloc i termini de presentació  
1. Les persones interessades hauran de presentar una instància de sol·licitud, degudament emplenada, per mitjà del model que figura en l'annex II d'aquesta resolució, disponible també en l'adreça d'internet:  
http://www.gva.es/downloads/publicados/IN/25384\_BI.pdf.  
El termini de presentació de sol·licituds serà de vint dies hàbils comptats de l'endemà de la publicació de l'extracte de la resolució de convocatòria en el Diari Oficial de la Generalitat Valenciana.  
2. Els sol·licitants amb personalitat jurídica i les entitats sense personalitat jurídica hauran de presentar les sol·licituds i la documentació que es detalla a l'article 6 únicament per via telemàtica, degudament signades electrònicament pel representant legal, de conformitat amb allò que disposa l'article 14.2 de la Llei 39/2015, d'1 d'octubre, del procediment administratiu comú de les administracions públiques, a través de l'adreça d'internet:   
http://www.gva.es/va/inicio/procedimientos'id\_proc=19696  
3. La presentació telemàtica requerirà que el sol·licitant dispose de signatura electrònica avançada i que utilitze qualsevol dels sistemes de signatura electrònica admesos en la seu electrònica de la Generalitat.  
4. De la mateixa manera, la tramitació electrònica la podrà realitzar un representant autoritzat donat d'alta en el Registre Electrònic de Representació de la Generalitat, segons els articles 34 i següents del Decret 220/2014, de 12 de desembre, del Consell, i els articles 5 i següents de la Llei 39/2015, d'1 d'octubre.  
5. La presentació de les sol·licituds fora del termini establit o no utilitzar el model d'imprès normalitzat d'ús obligatori seran causes d'inadmissió de les sol·licituds d'ajuda.  
  
Article 6. Documentació que ha d'acompanyar la instància de sol·licitud  
1. Amb caràcter general, totes les sol·licituds d'ajudes hauran d'anar acompanyades de la documentació següent:  
a) Còpia del NIF.  
b) Còpia del document de constitució de l'entitat (escriptura de constitució o estatuts, actualitzats) i l'acreditació de la inscripció en el registre corresponent.  
c) Documentació acreditativa del poder de representació de la persona que signa la sol·licitud, sempre que aquesta circumstància no estiga arreplegada en la documentació esmentada en el paràgraf anterior.  
d) Alta, o últim rebut de l'impost d'activitats econòmiques (IAE), i declaració responsable (formulada en l'imprés de declaració responsable) de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà aquesta circumstància indicant-ho en l'imprés de declaració responsable.  
e) En el seu cas, acord de reconeixement d'exempció de l'IVA dictat per l'Agència Estatal d'Administració Tributària, junt amb una declaració responsable de vigència de les circumstàncies que van permetre l'exempció formulada en l'imprés de declaració responsable.  
f) Declaració responsable signada electrònicament pel representant legal, que s'emplenarà utilitzant l'imprés normalitzat denominat «declaració responsable», que figura en l'annex III d'aquesta resolució i està disponible en l'adreça d'internet: http://www.gva.es/downloads/publicados/IN/25677\_BI.pdf  
Aquesta declaració responsable contindrà un pronunciament exprés sobre les qüestions següents:  
- Que el sol·licitant no està incurs en les prohibicions per a obtindre la condició de beneficiari, establida en l'article 13, apartats 2 i següents, de la Llei 38/2003, de 17 de novembre.  
- Que el sol·licitant es compromet al compliment de les obligacions dels beneficiaris de subvencions establides en l'article 14 de la Llei 38/2003, de 17 de novembre, i de les establides en el Decret 4/2017, de 31 de març.  
- Que el sol·licitant no s'ha donat de baixa en la matrícula de l'impost d'activitats econòmiques (IAE).  
- Que el sol·licitant està exempt de l'impost d'activitats econòmiques (IAE).  
- En el cas d'aportar un acord de reconeixement d'exempció de l'IVA dictat per l'Agència Estatal d'Administració Tributària, que declare que continuen vigents les circumstàncies que van permetre aquesta exempció.  
- Compromís que seran a càrrec del sol·licitant la tramitació, obtenció de permisos i llicències, despeses, impostos de qualsevol classe, així com, si és el cas, la realització de tots els tràmits de caràcter tècnic i de gestió del projecte necessaris per a executar-ho, d'acord amb la normativa aplicable.  
- Compromís de notificar a l'Agència Valenciana del Turisme qualsevol modificació que es produïsca en l'actuació que cal realitzar durant la tramitació de l'expedient de subvenció.  
- Que compleix la normativa sobre integració laboral de persones amb discapacitat (o, si és el cas, l'exempció d'aquesta obligació), d'acord amb el que preveu la Llei 11/2003, de 10 d'abril, de la Generalitat Valenciana, sobre l'estatut de les persones amb discapacitat.  
- Declaració de totes les ajudes de minimis rebudes en l'exercici fiscal en curs i en els dos exercicis anteriors subjectes al Reglament 1407/2013, de la Comissió, de 18 de desembre de 2013, o a altres reglaments de minimis.  
- Sol·licitud i/o obtenció d'altres ajudes procedents d'altres administracions o ens públics o privats per als mateixos costos subvencionables, així com d'altres ajudes públiques concedides en virtut d'un reglament d'exempció o d'una decisió adoptada per la Comissió Europea.  
  
- En el supòsit de concórrer l'excepció determinada en relació a la presentació de tres pressupostos, declaració que acredite aquesta circumstància.  
g) Memòria descriptiva i econòmica de l'actuació en els termes que s'especifiquen en el programa d'ajudes de l'annex I d'aquesta resolució. S'emplenarà l'imprés normalitzat denominat «memòria descriptiva i econòmica», que figura en l'annex IV d'aquesta resolució i està disponible en l'adreça d'internet: http://www.gva.es/downloads/publicados/IN/25384\_BI.pdf, i que haurà d'estar signat electrònicament pel representant legal.  
h) Pressupost de l'actuació per a la qual se sol·licita l'ajuda. Per a això s'haurà de presentar pressupostos emesos pels proveïdors relatius a l'actuació que calga realitzar, amb el desglossament detallat per partides de despesa corresponents a l'actuació per a la qual se sol·licita l'ajuda; també haurà d'especificar detalladament el nombre i la naturalesa dels elements i suports que s'han de publicitar i el cost unitari. El pressupost haurà de tindre en compte, de conformitat amb l'article 31.3 de la Llei 38/2003, de 17 de novembre, el següent:  
- Quan l'import de la despesa subvencionable siga igual o superior a la quantia de 15.000 euros, en el supòsit de prestació de serveis per empreses de consultoria o assistència tècnica, agències de publicitat, de mitjans i altres, el beneficiari haurà de sol·licitar com a mínim tres ofertes de diferents proveïdors, amb caràcter previ a l'adquisició del compromís per a la prestació del servei o el lliurament del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten. Aquesta circumstància haurà de ser acreditada pel sol·licitant de l'ajuda per mitjà de l'emplenament de l'apartat corresponent de l'imprés de declaració responsable.  
- L'elecció entre les ofertes presentades, que hauran d'aportar-se juntament amb la sol·licitud de la subvenció, es realitzarà d'acord amb criteris d'eficiència i economia, i caldrà justificar-se expressament, en una memòria l'elecció quan no recaiga en la proposta econòmica més avantatjosa. A aquests efectes hauran de presentar-se els documents de sol·licitud d'ofertes, així com les ofertes o respostes rebudes.  
Els imports de les partides que componen el pressupost hauran d'estar valorats a preus de mercat, i podran ser revisats per a ajustar-ne la valoració, d'acord amb el que estableix l'article 33 de la Llei 38/2003, de 17 de novembre.  
i) Qüestionari signat electrònicament pel representant legal i documentació relativa als criteris de valoració, d'acord amb l'imprés normalitzat que figura en l'annex V d'aquesta resolució i que està disponible en l'adreça d'internet http://www.gva.es/downloads/publicados/IN/25201\_BI.pdf  
j) Model de domiciliació bancària, d'acord amb l'imprés normalitzat disponible en http://www.gva.es/downloads/publicados/IN/07913\_VA.pdf. En el cas que el compte bancari designat estiga donat d'alta en l'Agència Valenciana del Turisme, haurà de confirmar les seues dades en l'imprés de declaració responsable indicada en l'apartat d.  
  
k) Certificat de l'entitat bancària acreditatiu de la titularitat del compte.  
2. Independentment de la documentació mencionada en els apartats anteriors, i en funció del tipus de projecte que calga desenvolupar, s'haurà d'aportar la documentació específica que figura en l'annex I d'aquesta resolució per a cada programa.  
3. En cap cas es considerarà despesa subvencionable l'IVA, llevat que el sol·licitant aporte junt amb la sol·licitud el corresponent acord de reconeixement de l'exempció dictat per l'Agència Estatal d'Administració Tributària i una declaració responsable de vigència de les circumstàncies que van permetre aquesta exempció.  
  
Article 7. Requeriment d'esmena de la documentació  
1. De conformitat amb el que estableix l'article 23.5 de la Llei 38/2003, de 17 de novembre, examinada la documentació aportada, si aquesta no reuneix els requisits exigits, es requerirà l'interessat perquè en un termini improrrogable de 10 dies hàbils esmene la falta o acompanye els documents preceptius, amb indicació que si no ho fa així es considerarà que desisteix de la seua sol·licitud, després de la resolució que haurà de ser dictada en els termes que preveu l'article 21 de la Llei 39/2015, d'1 d'octubre.  
2. Així mateix, es podran requerir del sol·licitant qualssevol altres dades, documents i informes complementaris que necessaris per a la resolució de l'expedient.  
  
Article 8. Criteris de valoració de sol·licituds  
Les ajudes es concediran en règim de concurrència competitiva, de conformitat amb els criteris de valoració que es detallen a continuació i mentre hi haja disponibilitat pressupostària adequada i suficient. La puntuació màxima que es podrà aconseguir per projecte és de 20 punts.  
1. Criteris generals de valoració de sol·licituds: es podrà obtindre una puntuació màxima de 10 punts.  
a) Adhesió al Codi Ètic Mundial del Turisme de l'OMT: es podrà obtindre 1 punt, que s'assignarà de la manera següent:  
  
- Si el sol·licitant ha subscrit el Codi Ètic del Turisme Valencià, document disponible en l'adreça d'internet www.turisme.gva.es: 1 punt  
  
El sol·licitant haurà de complir les condicions que donen dret a obtindre la puntuació corresponent a aquest criteri en la data de finalització del termini de presentació de sol·licituds.  
b) Àmbit territorial del projecte o l'actuació: la puntuació d'aquest apartat serà, com a màxim, de 7 punts atenent l'escala següent:  
  
- Si l'àmbit és únicament municipal: 1 punt.  
- Si l'àmbit és provincial: 5 punts.  
- Si l'àmbit és autonòmic: 9 punts.  
2. Criteris relacionats amb l'interès turístic i grau de desenvolupament del projecte presentat: es podrà obtindre una puntuació màxima de 8 punts en funció dels criteris que s'arrepleguen en l'annex I d'aquesta resolució per a cada programa d'ajudes.  
3. Criteris socials: la puntuació d'aquest apartat serà, com a màxim, de 2 punts i s'assignaran, sempre que s'aporte documentació acreditativa, de la manera següent:  
a) Creació d'ocupació per a persones amb un grau de discapacitat igual o superior al 33 %. Si l'actuació per a la qual se sol·licita l'ajuda suposa la creació d'ocupació per a persones amb un grau de discapacitat igual o superior al 33 % i així ho acredita el sol·licitant: 1 punt.  
b) Aplicació de mesures d'integració i igualtat de gènere. Si el sol·licitant acredita l'aplicació de mesures concretes d'integració i igualtat de gènere en l'actuació per a la qual se sol·licita l'ajuda: 1 punt.  
  
El sol·licitant haurà de reunir les condicions que donen dret a obtindre la puntuació corresponent a aquests criteris en la data de finalització del termini de presentació de sol·licituds.  
  
TAULA RESUM DELS CRITERIS DE VALORACIÓ DE LES SOL·LICITUDS  
  
1. Criteris generals  
a) Adhesió al Codi Ètic del Turisme Valencià  
b) Àmbit territorial del projecte o l'actuació. 10 punts  
1 punts  
9 punts  
2. Criteris relacionats amb l'interés turístic i grau de desenvolupament del projecte (vegeu l'annex I d'aquesta resolució). 8 punts  
3. Criteris socials  
a) Creació d'ocupació per a persones amb grau de discapacitat igual o superior al 33 %.  
b) Aplicació de mesures d'integració i igualtat de gènere. 2 punts  
  
1 punt  
1 punt  
PUNTUACIÓ TOTAL MÀXIMA 20 punts  
  
  
  
Article 9. Tramitació de sol·licituds  
1. La tramitació d'aquestes ajudes serà telemàtica, excepte en el cas de que es tracte de sol·licitants que siguen persones físiques i no vaguen optat per eixa via. La concessió de les ajudes serà en règim de concurrència competitiva.  
2. L'òrgan instructor de les ajudes acollides a aquesta resolució és el Servei de Planificació i Estratègia Turística de l'Àrea de Competitivitat Turística, a través de la Unitat de Competitivitat.  
3. Una vegada avaluades i informades les sol·licituds per l'òrgan instructor d'acord amb els criteris establits, es traslladaran a la Comissió d'Avaluació d'Ajudes, que, després de l'anàlisi del procediment seguit, determinarà l'import de les subvencions d'acord amb la consignació pressupostària indicada en l'article 3.2 d'aquesta resolució.  
  
4. Les sol·licituds s'ordenaran de major a menor puntuació, i posteriorment s'aplicarà el percentatge d'ajuda que s'indica en l'annex I d'aquesta resolució per a cada programa.  
5. En el supòsit que, una vegada efectuades les operacions descrites, el crèdit pressupostari siga insuficient per a atendre totes les sol·licituds que figuren en l'ordre de prelació i es produïsca la circumstància que l'últim sol·licitant que obtinga subvenció haja obtingut la mateixa puntuació que els immediatament següents en l'ordre esmentat, tindran preferència en l'adjudicació els sol·licitants que acrediten que abans de la data de publicació d'aquesta convocatòria han ocupat major percentatge de persones treballadores amb discapacitat en relació amb les seues respectives plantilles o bé es comprometen a contractar un percentatge major de persones treballadores amb discapacitat durant l'àmbit temporal de l'ajuda o subvenció.  
6. La Comissió d'Avaluació d'Ajudes, a través de la direcció de l'Agència Valenciana del Turisme, elevarà una proposta de concessió o de denegació d'ajudes al president d'aquesta, que la resoldrà.  
  
7. La Comissió d'Avaluació d'Ajudes tindrà la composició següent:  
  
a) Presidència: exercirà la presidència la persona que ocupe la direcció de l'Àrea de Competitivitat Turística.  
b) Vocalies:  
- Qui ocupe la direcció del Servei de Planificació i Estratègia Turística;  
- Qui ocupe la direcció de la Unitat de Competitivitat, que exercirà així mateix la Secretaria de la Comissió;  
- Qui ocupe la direcció del Servei de Màrqueting en Línia i Publicitat;  
- Qui ocupe la direcció del Servei de Programació i Gestió Econòmica;  
- Qui ocupe la direcció del Servei Jurídic i de Contractació.  
En cas de vacant, absència o malaltia dels membres de la Comissió, aquests podran ser substituïts per altres, designats pels titulars d'entre el personal tècnic dels seus respectius departaments.  
Per raó dels projectes i actuacions que s'han d'avaluar, la Comissió podrà comptar amb la presència de tècnics especialistes i assessors en la matèria corresponent, que tindran veu, però no vot, en l'esmentada Comissió.  
  
Article 10. Resolució de concessió o de denegació d'ajudes  
1. Al president de l'Agència Valenciana del Turisme li pertoca resoldre el procediment de concessió d'ajudes.  
2. Les resolucions de concessió fixaran expressament la quantia i incorporaran, si és el cas, les condicions i obligacions que afecten el desenvolupament del projecte o activitat subvencionat.  
3. En el cas que la resolució procedent siga denegatòria, haurà de detallar-se el motiu o motius que ho determinen.  
4. Tant les propostes de resolució com les resolucions es notificaran a les persones interessades en els termes que preveuen els articles 40 i següents de la Llei 39/2015, d'1 d'octubre, i es publicaran en el Diari Oficial de la Generalitat Valenciana, sortint la publicació efectes de notificació al tractar-se d'un procediment de concurrència competitiva.  
  
5. D'acord amb el que estableix l'article 25.4 de la Llei 38/2003, de 17 de novembre, el termini màxim per a resoldre i notificar la resolució serà de sis mesos des de la publicació de la convocatòria en el Diari Oficial de la Generalitat Valenciana. Aquest termini podrà suspendre's per qualsevol de les causes previstes en els articles 22 i 25.2 de la Llei 39/2015, d'1 d'octubre.  
6. Una vegada transcorregut aquest termini sense haver-se notificat la resolució a les persones interessades, podrà entendre's desestimada la sol·licitud de concessió d'ajuda, en els termes que preveu l'article 25.5 de la Llei 38/2003, de 17 de novembre.  
Les resolucions a què es refereixen els paràgrafs anteriors esgoten la via administrativa, i contra aquestes podrà interposar-se un recurs contenciós administratiu davant dels jutjats contenciosos administratius de València en el termini de dos mesos a comptar des de l'endemà de la notificació de la resolució corresponent. No obstant això, i amb caràcter potestatiu, podrà interposar-se un recurs de reposició davant de l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent.  
  
Article 11. Obligacions dels beneficiaris  
1. Els beneficiaris de les ajudes a què es refereix aquesta resolució estan obligats a complir les obligacions que s'estableixen en la Llei 38/2003, de 17 de novembre, i entre aquestes les assenyalades en els articles 13 i 14; en el Decret 4/2017, de 31 de març, i en qualsevol altra disposició en vigor, aplicables a aquestes ajudes.  
2. Així mateix, hauran de respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com s'arreplega en l'article 11 del Tractat de funcionament de la Unió Europea. En especial, el projecte objecte d'ajuda haurà de sotmetre's al procediment d'avaluació d'impacte ambiental (EIA) en els supòsits arreplegats en la Llei 21/2013, de 9 de desembre, d'avaluació ambiental (BOE 296, 11.12.2013) i en el Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental de la Comunitat Valenciana (DOGV 1412, 30.10.1990). Així mateix, haurà de complir, si és el cas, les obligacions establides en la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana (DOGV 7329, 31.07.2014).  
3. Hauran de notificar a l'Agència Valenciana del Turisme qualsevol modificació que es produïsca en l'actuació que calga realitzar durant la tramitació de l'expedient de subvenció.  
4. Hauran de conservar els documents originals justificatius relacionats amb els projectes subvencionats o les còpies certificades conformes amb els originals mentre puguen ser objecte de les actuacions de comprovació i control, en algun dels suports següents:  
- Fotocòpies de documents originals.  
- Microfitxes de documents originals.  
- Versions electròniques de documents originals.  
- Documents que només existisquen en versió electrònica.  
5. L'incompliment de qualsevol d'aquestes obligacions podrà donar lloc a la pèrdua del dret al cobrament i, si és el cas, al reintegrament de les ajudes percebudes i a l'exigència de l'interés de demora des del moment del pagament de la subvenció.  
  
Article 12. Publicitat de les ajudes  
1. L'Agència Valenciana del Turisme remetrà a la Base de Dades Nacional de Subvencions, que opera com a sistema nacional de publicitat de subvencions, la informació sobre les subvencions concedides, amb indicació de la convocatòria, el programa i crèdit pressupostari a què s'imputen, el beneficiari, la quantitat concedida i l'objectiu o finalitat de la subvenció, amb expressió dels distints programes o projectes subvencionats.  
2. L'Agència Valenciana del Turisme publicarà en la seua pàgina web, així com a través del Portal de Transparència de la Generalitat, informació de les subvencions concedides, amb indicació del seu import, objectiu o finalitat i entitats beneficiàries.  
3. El beneficiari haurà de donar l'adequada publicitat al caràcter públic del finançament de l'actuació subvencionada, per la qual cosa en totes les actuacions beneficiàries de les ajudes convocades per mitjà d'aquesta resolució haurà de figurar el distintiu a què es fa menció en l'apartat 5.2 de cada un dels dos programes contemplats en l'annex I a aquesta resolució, i per mitjà del qual es fa constar que el projecte ha comptat amb la col·laboració de l'Agència Valenciana del Turisme.  
  
  
Article 13. Justificació de despeses  
1. La justificació de l'actuació objecte de l'ajuda haurà de realitzar-se d'acord amb el projecte subvencionat i en els termes fixats per a cada programa de l'annex I d'aquesta resolució i en la corresponent resolució de concessió de l'ajuda.  
La justificació s'efectuarà per via telemàtica per mitjà de la presentació de la documentació que s'indica a continuació:  
a) Relació classificada de les despeses de l'activitat, emplenant correctament l'imprés normalitzat denominat «Compte justificatiu», que figura en l'annex VI d'aquesta resolució i està disponible en l'adreça d'internet http://www.gva.es/downloads/publicados/IN/25601\_BI.pdf, i signat electrònicament pel representant legal  
b) Memòria final de l'actuació justificativa de les activitats realitzades i els resultats obtinguts, emplenant correctament l'imprés normalitzat denominat «Memòria final d'activitats i resultats» que figura en l'annex VII d'aquesta resolució i està disponible en l'adreça d'internet http://www.gva.es/downloads/publicados/IN/25038\_BI.pdf  
  
c) Factures justificatives de la despesa realitzada. En el cas que les factures siguen electròniques, hauran d'incloure les dades que acrediten la condició de còpia autèntica i que es visualitzen al consultar el document; si les factures no són electròniques, haurà d'aportar-se'n una còpia compulsada o autèntica. Les factures hauran d'ajustar-se a l'actuació subvencionada i al pressupost aportat en la sol·licitud d'ajuda. Així mateix, hauran de complir els requisits establits en l'article 6 del Reial decret 1619/2012, de 30 de novembre, pel qual s'aprova el Reglament que regula les obligacions de facturació (BOE 289, d'1.12.2012), especialment allò que s'ha preceptuat en l'article 6.1.f, que estableix que les factures hauran d'incloure el desglossament dels preus unitaris de les operacions.  
d) Justificació gràfica de l'actuació objecte de l'ajuda que acredite que aquesta s'ha realitzat de conformitat amb les especificacions i condicions establides en la resolució de concessió de l'ajuda i que responga a les factures indicades en l'apartat anterior. S'acompanyaran a cada factura els justificants detallats en aquesta, segons queda definit en l'annex I, apartats 5.1.a i b (costos de creativitat, producció, planificació i altres suports de difusió): un exemplar de les insercions publicitàries en mitjans escrits o electrònics, fullets, cartells o altres suports gràfics de xicotet o gran format i suports audiovisuals (falques de ràdio, anuncis de televisió i internet).  
e) Justificants de pagament de les factures. Per a això s'admetran resguards de transferències (si engloba diverses factures, se n'haurà d'aportar una relació detallada), xecs i pagarés, en els termes següents:  
  
- Si la forma de pagament és una transferència bancària, aquesta es justificarà per mitjà de:  
· Còpies dels resguards de les transferències realitzades amb una autenticació explícita de l'entitat bancària.  
· Còpia de l'extracte bancari del càrrec en compte corresponent a l'operació justificada, on es reflectisca el saldo anterior i posterior a aquesta.  
- Si la forma de pagament és el xec o pagaré, el document justificatiu consistirà en:  
· Rebut, signat i segellat pel proveïdor, en el qual ha d'especificar-se la factura o documentació justificativa de la despesa a què correspon el pagament i la data, el número i la data del xec, i davall de la signatura han d'aparéixer el nom i NIF de la persona que signa.  
· Còpia de l'extracte bancari del càrrec en compte corresponent a l'operació justificada, on es reflectisca el saldo anterior i posterior a aquesta.  
La data del venciment del xec o pagaré ha de ser anterior a la data de compliment de les condicions establides en la resolució de concessió o de la justificació i ha d'haver-se pagat efectivament.  
f) Declaració responsable sobre l'obtenció d'alguna altra ajuda d'ens públic o privat per a la mateixa actuació, en el cas que s'haja produït variació respecte a la declaració aportada amb la sol·licitud, amb indicació de l'organisme concedent i l'import de l'ajuda.  
  
g) Material gràfic en què figure el distintiu en què es fa constar que el projecte ha comptat amb la col·laboració de l'Agència Valenciana del Turisme tal com establix l'article 12.3 d'aquesta resolució.  
  
h) Qualsevol altra documentació exigida per l'Agència Valenciana del Turisme que es considere precisa per a verificar el grau d'execució efectiva de les actuacions subvencionades, i la seua adequació a la finalitat per a la qual es va concedir la subvenció.  
2. No s'acceptaran com a justificants de realització del projecte o activitat subvencionada les factures derivades de la contractació amb empreses o entitats vinculades al beneficiari de l'ajuda en els termes que preveu l'article 29 de la Llei 38/2003, de 17 de novembre. S'entendrà que hi ha vinculació quan es done algun dels supòsits de l'article 68.2 del Reial decret 887/2006, de 21 de juliol.  
3. La justificació de l'ajuda s'efectuarà en el termini que s'establisca en la resolució de concessió, que en cap cas serà posterior al 15 de desembre de 2018.  
  
Article 14. Pagament de les ajudes, pèrdua del dret al cobrament i reintegrament de l'ajuda concedida  
1. L'Agència Valenciana del Turisme pagarà l'ajuda una vegada el beneficiari haja executat el projecte o l'actuació, i sempre que haja complit totes les obligacions exigibles.  
2. En cas que l'import de cost subvencionable justificat de manera conforme siga inferior al cost subvencionable establit en la resolució de concessió, l'import de l'ajuda que calga pagar disminuirà proporcionalment i donarà lloc a la pèrdua parcial del dret al cobrament de la subvenció.  
3. En cas que el cost subvencionable justificat de manera conforme siga inferior a l'import mínim establit en l'annex I d'aquesta resolució perquè l'actuació siga subvencionable, es produirà la pèrdua total del dret al cobrament de la subvenció concedida.  
4. L'alteració d'algunes de les característiques del projecte o activitat aprovats, l'incompliment de condicions i terminis establits en la resolució de concessió, la nul·la execució o execució parcial de la inversió, la falta o incompleta justificació de despeses efectivament realitzades i la concessió després de la presentació de la sol·licitud d'altres ajudes públiques o privades que en el seu conjunt excedisquen de l'import del cost subvencionable de l'actuació, així com la concurrència de qualsevol altra causa de les previstes en l'article 37 de la Llei 38/2003, de 17 de novembre, en cas de no haver-se efectuat encara el pagament de l'ajuda, donaran lloc a la pèrdua del dret al cobrament, total o parcial, de l'ajuda.  
5. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de l'ajuda, la variació de la finalitat de la inversió o actuació o la falta de justificació de la realització del projecte, així com la concurrència de qualsevol altra causa de les previstes en l'article 37 de la Llei 38/2003, de 17 de novembre, donaran lloc al reintegrament de les quantitats percebudes i a l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament.  
6. El procediment per a declarar la procedència del reintegrament (o, si és el cas, de la pèrdua del dret al cobrament) es regirà pel que estableix la Llei 39/2015, d'1 d'octubre, sense perjuí de les especialitats establides en la Llei 1/2015, de 6 de febrer; en la Llei 38/2003, de 17 de novembre, i en el Reglament d'aquesta, aprovat per Reial decret 887/2006, de 21 de juliol.  
  
Article 15. Actuacions de comprovació  
1. L'Agència Valenciana del Turisme podrà, en tot moment, efectuar les actuacions de comprovació administrativa, material, de verificació de la inversió o de realització de l'actuació objecte d'ajuda que s'estimen necessàries.  
2. El beneficiari i els tercers relacionats amb l'objecte de la subvenció o amb la seua justificació estaran així mateix obligats a sotmetre's a les actuacions de comprovació i de control financer dels òrgans de fiscalització de la Generalitat en relació amb les subvencions o ajudes concedides.  
3. La comprovació material de l'efectiva realització de l'activitat subvencionada o del compliment de la finalitat es realitzarà per mitjà del corresponent pla de control que desenvolupe l'Agència Valenciana del Turisme, en el qual s'indicarà si l'obligació de comprovació arriba a la totalitat de les ajudes o bé a una mostra de les concedides i, en aquest últim cas, la forma de selecció.  
  
Article 16. Facultat per a dictar instruccions  
Es faculta la persona titular de la direcció de l'Agència Valenciana del Turisme per a dictar les instruccions i adoptar les mesures que considere oportunes per al desplegament i l'aplicació del que disposa aquesta resolució.  
Contra aquesta resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius de València, en el termini de dos mesos comptats de l'endemà de ser publicada, i, potestativament, podrà interposar-se un recurs de reposició davant del president de l'Agència Valenciana del Turisme, en el termini d'un mes a comptar des de l'endemà de ser publicada, tot això de conformitat amb el que estableixen els articles 112, 123 i 124 de la Llei 39/2015, d'1 d'octubre, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 15 de març de 2018.- El president de l'Agència Valenciana del Turisme: Francesc Colomer Sánchez-  
  
  
  
ANNEX I  
PROGRAMA 1: LLUITA CONTRA LA TEMPORALITAT I LA PRECARIETAT LABORALS EN EL SECTOR TURÍSTIC  
  
1. Objecte: realització de campanyes de sensibilització, conscienciació i suport pel que fa a la inspecció i la lluita contra la temporalitat i la precarietat laborals en el sector turístic de la Comunitat Valenciana.  
2. Beneficiaris: els establits en l'article 4.1.a d'aquesta resolució (sindicats, associacions i organitzacions de treballadors del sector turístic).  
3. Consignació: 300.000 euros; capítol IV.  
4. Actuacions subvencionables  
Cada sol·licitant podrà presentar una sol·licitud per a una única actuació consistent en:  
a) campanyes de publicitat en mitjans de comunicació en línia i fora de línia,  
b) publicitat a través d'altres suports de difusió.  
Les activitats subvencionables podran ser les que es realitzen entre l'1 de gener i el 15 de desembre de 2018.  
5. Costos subvencionables i intensitat de les ajudes  
5.1. Formaran part del cost subvencionable els despeses que corresponguen de manera indubtable al desenvolupament i l'execució de les activitats proposades a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que disposa aquesta resolució, puguen ser objecte d'ajuda, i que són:  
a) Campanyes de publicitat  
a.1. Costos relatius a la creativitat i producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartelleria) i audiovisuals (filmació d'espots, vídeos, locució i enregistrament de falques radiofòniques), producció de peces publicitàries per a internet (bàners i altres formats).  
  
a.2. Costos relatius a la planificació i compra de mitjans i espais publicitaris (anuncis en televisió, mitjans escrits, ràdio i internet) de les campanyes de publicitat de qualsevol àmbit.  
b) Altres suports de difusió: edició de fullets, díptics, tríptics, cartells, tanques, pancartes i altres grans formats que formen part de les accions de publicitat o que siguen suports singulars de difusió de l'activitat subvencionada.  
5.2. L'actuació per a la qual se sol·licita l'ajuda haurà d'incorporar, per a ambdós tipus de costos subvencionables, la marca Comunitat Valenciana, que es troba disponible en la següent adreça d'internet:  
http://www.turisme.gva.es/opencms/opencms/turisme/va/contents/subvencion/distintivos.html  
Així mateix, el beneficiari de l'ajuda haurà d'incorporar a les campanyes de publicitat que realitze i als suports de difusió que genere algun o alguns dels següents valors/missatges amb l'objectiu d'afavorir el posicionament i la imatge de la marca de destinació Comunitat Valenciana:  
- Destinació mediterrània, oberta, inclusiva i acollidora.  
- Destinació hospitalària, pròxima, receptiva amb el visitant.  
- Serveis turístics professionals i adreçats a satisfer i fidelitzar el turista.  
- Territori compromés amb els principis del codi ètic mundial del turisme: desenvolupament sostenible i responsable, cordialitat, respecte, inclusió-  
5.3. L'IVA de l'activitat únicament podrà formar part del cost subvencionable quan siga suportat efectivament pel beneficiari i no siga compensable o recuperable, circumstància que s'haurà d'acreditar segons s'indica en l'article 6.3 d'aquesta resolució.  
5.4. No seran subvencionables:  
a) la publicació d'informació sobre l'activitat subvencionada en format de reportatge gràfic.  
b) la producció i emissió de programes de seguiment, entrevistes, en ràdio i televisió.  
5.5. La quantia de la subvenció, sense perjuí del que estableix l'article 9.4 d'aquesta resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar un percentatge del 90 % sobre el cost subvencionable.  
5.6. L'import màxim d'ajuda global per beneficiari per a aquest programa serà de 75.000 euros.  
5.7. No es contemplaran ajudes per a projectes el cost subvencionable dels quals siga inferior a 20.000 euros.  
6. Documentació que cal aportar amb la sol·licitud de l'ajuda  
A més d'allò que s'ha exigit amb caràcter general en l'article 6 d'aquesta resolució, s'haurà de presentar una memòria descriptiva i econòmica de l'actuació que calga realitzar, per mitjà d'un imprés disponible en l'adreça d'internet: http://www.turisme.gva.es/opencms/opencms/turisme/va/contents/subvencion/distintivos.html que haurà d'incloure els punts següents:  
- Descripció detallada de l'actuació per a la qual se sol·licita l'ajuda.  
- Calendari previst d'execució de l'activitat subvencionada.  
- Pressupost desglossat per partides de despesa de les actuacions que cal realitzar.  
La sol·licitud haurà d'anar acompanyada d'una declaració responsable en el sentit que no destrueix ocupació i que hi ha un autofinançament del 10 %.  
7. Criteris relacionats amb l'interés turístic i grau de desenvolupament del projecte  
La puntuació d'aquest criteri serà la que resulte de la valoració dels aspectes que a continuació s'assenyalen. La puntuació màxima que es pot aconseguir és de 8 punts.  
a) Qualitat tècnica, viabilitat econòmica i aplicabilitat de l'actuació: fins a 3 punts, d'acord amb l'escala següent:  
- Si l'actuació no compleix els objectius del programa: 0 punts.  
- Si l'actuació compleix parcialment els objectius del programa: 1 punt.  
- Si l'actuació compleix en gran manera els objectius del programa: 2 punts.  
- Si l'actuació es valora com a òptima en funció dels objectius del programa: 3 punts.  
b) Caràcter innovador de l'actuació: 1 punt.  
c) Grau de singularitat de l'actuació: fins a 4 punts, d'acord amb l'escala següent:  
- Si l'actuació es realitza durant almenys tres mesos de 2018: 1 punt.  
- Si l'actuació es realitza durant almenys quatre mesos de 2018: 2 punts.  
- Si l'actuació es realitza durant almenys cinc mesos de 2018: 3 punts.  
- Si l'actuació es realitza durant més de sis mesos de 2018: 4 punts.  
  
  
PROGRAMA 2: DETECCIÓ I TRACTAMENT DE MALALTIES LABORALS DE LES CAMBRERES DE PISOS  
  
1. Objecte: realització de campanyes de sensibilització, conscienciació i suport pel que fa al col·lectiu de les cambreres de pisos, per a la detecció primerenca i el tractament de les malalties i riscos derivats de la seua activitat laboral. Són objecte de subvenció les activitats que tinguen relació directa i estiguen en consonància amb l'Estratègia Valenciana de Seguretat, Salut i Benestar Laboral.  
Així mateix, el programa contempla la realització d'accions formatives i de difusió de bones pràctiques en la prevenció de riscos laborals associats a aquesta activitat professional, tot això en el marc de l'estudi de situació que està realitzant l'Institut Valencià de Seguretat i Salut en el Treball (INVASSAT) sobre la matèria.  
2. Beneficiaris: els establits en l'article 4.1.a d'aquesta resolució (sindicats, organitzacions i associacions de treballadors del sector turístic).  
3. Consignació: 100.000 euros; capítol IV.  
4. Actuacions subvencionables  
Cada sol·licitant podrà presentar una sol·licitud per a una única actuació consistent en:  
a) Campanyes de publicitat en mitjans de comunicació en línia i fora de línia.  
b) Publicitat a través d'altres suports de difusió.  
c) Formació i aplicació de bones pràctiques en prevenció de riscos laborals orientada a previndre patologies associades a aquesta activitat professional.  
Les activitats subvencionables podran ser les que es realitzen entre l'1 de gener i el 15 de desembre de 2018.  
5. Costos subvencionables i intensitat de les ajudes  
5.1. Formaran part del cost subvencionable les despeses que corresponguen de manera indubtable al desenvolupament i l'execució de les activitats proposades a partir de la data assenyalada en l'article 4.2.e d'aquesta resolució de convocatòria d'ajudes. El cost subvencionable resultarà de la suma dels imports de les partides del projecte que, d'acord amb el que disposa aquesta resolució, puguen ser objecte d'ajuda, i que son:  
a) Campanyes de publicitat:  
a.1. Costos relatius a la creativitat i producció de suports de comunicació gràfics (redacció de textos, fotografies, mapes, fotomecànica, arts finals i impressió de fullets i cartelleria) i audiovisuals (filmació d'espots, vídeos, locució i enregistrament de falques radiofòniques), producció de peces publicitàries per a internet (bàners i altres formats).  
a.2. Costos relatius a la planificació i compra de mitjans i espais publicitaris (anuncis en televisió, mitjans escrits, ràdio i internet) de les campanyes de publicitat de qualsevol àmbit.  
b) Altres suports de difusió: edició de fullets, díptics, tríptics, cartells, tanques, pancartes i altres grans formats, que formen part de les accions de publicitat o que siguen suports singulars de difusió de l'activitat subvencionada.  
c) Accions formatives i de difusió de bones pràctiques en la prevenció de riscos laborals que estiguen orientades a previndre patologies associades a aquesta activitat professional. Les despeses admeses en aquest apartat no podran representar més del 40 % del cost total subvencionable, tot això en el marc de l'estudi de situació que està realitzant l'Institut Valencià de Seguretat i Salut en el Treball (INVASSAT) sobre la matèria.  
5.2. L'actuació per a la qual se sol·licita l'ajuda haurà d'incorporar, per a ambdós tipus de costos subvencionables, la marca Comunitat Valenciana, que es troba disponible en la següent adreça d'internet: http://www.turisme.gva.es/opencms/opencms/turisme/va/contents/subvencion/distintivos.html  
Així mateix, el beneficiari de l'ajuda haurà d'incorporar a les campanyes de publicitat que realitze i als suports de difusió que genere algun o alguns dels següents valors/missatges amb l'objectiu d'afavorir el posicionament i la imatge de la marca de destinació Comunitat Valenciana:  
- Destinació mediterrània, oberta, inclusiva i acollidora.  
- Destinació hospitalària, pròxima, receptiva amb el visitant.  
- Serveis turístics professionals i adreçats a satisfer i fidelitzar el turista.  
- Territori compromés amb els principis del codi ètic mundial del turisme: desenvolupament sostenible i responsable, cordialitat, respecte, inclusió?.  
5.3. L'IVA de l'activitat únicament podrà formar part del cost subvencionable quan siga suportat efectivament pel beneficiari i no siga compensable o recuperable, circumstància que s'haurà d'acreditar segons s'indica en l'article 6.3 d'aquesta resolució.  
5.4. No seran subvencionables:  
a) la publicació d'informació sobre l'activitat subvencionada en format de reportatge gràfic  
b) la producció i emissió de programes de seguiment, entrevistes, en ràdio i televisió.  
5.5. La quantia de la subvenció, sense perjuí del que estableix l'article 9.4 d'aquesta resolució per al cas que es produïsquen empats en l'ordre de prelació que s'establisca, serà la quantitat que resulte d'aplicar un percentatge del 90 % sobre el cost subvencionable.  
5.6. L'import màxim d'ajuda global per beneficiari per a aquest programa serà de 50.000 euros.  
5.7. No es contemplaran ajudes per a projectes el cost subvencionable dels quals siga inferior a 20.000 euros.  
6. Documentació que cal aportar amb la sol·licitud de l'ajuda  
A més d'allò que s'ha exigit amb caràcter general en l'article 6 d'aquesta resolució, s'haurà de presentar una memòria descriptiva i econòmica de l'actuació que calga realitzar, per mitjà d'un imprés disponible en l'adreça d'internet http://www.gva.es/downloads/publicados/IN/25488\_BI.pdf, que haurà d'incloure els punts següents:  
- Descripció detallada de l'actuació per a la qual se sol·licita l'ajuda.  
- Calendari previst d'execució de l'activitat subvencionada.  
- Pressupost desglossat per partides de despesa de les actuacions que cal realitzar.  
La sol·licitud haurà d'anar acompanyada d'una declaració responsable en el sentit que no destrueix ocupació i que hi ha un autofinançament del 10 %  
7. Criteris relacionats amb l'interés turístic i grau de desenvolupament del projecte  
La puntuació d'aquest criteri serà la que resulte de la valoració dels aspectes que a continuació s'assenyalen; la puntuació màxima que es pot aconseguir és de 8 punts.  
a) Qualitat tècnica, viabilitat econòmica i aplicabilitat de l'actuació: fins a 3 punts, d'acord amb l'escala següent:  
- Si l'actuació no compleix els objectius del programa: 0 punts.  
- Si l'actuació compleix parcialment els objectius del programa: 1 punt.  
- Si l'actuació compleix en gran manera els objectius del programa: 2 punts.  
- Si l'actuació es valora com a òptima en funció dels objectius del programa: 3 punts.  
b) Caràcter innovador de l'actuació: 1 punt.  
c) Grau de singularitat de l'actuació: fins a 4 punts, d'acord amb l'escala següent:  
- Si l'actuació es realitza durant almenys tres mesos de 2018: 1 punt.  
- Si l'actuació es realitza durant almenys quatre mesos de 2018: 2 punts.  
- Si l'actuació es realitza durant almenys cinc mesos de 2018: 3 punts.  
- Si l'actuació es realitza durant més de sis mesos de 2018: 4 punts.